title: 2012/620/UE: Decizia Parlamentului European din 10 mai 2012 privind descărcarea de gestiune pentru execuția bugetului Autorității Europene pentru Siguranța Alimentară aferent exercițiului financiar 2010

text:
               17.10.2012

               RO

               Jurnalul Oficial al Uniunii Europene

               L 286/367

         DECIZIA PARLAMENTULUI EUROPEAN
   din 10 mai 2012
   privind descărcarea de gestiune pentru execuția bugetului Autorității Europene pentru Siguranța Alimentară aferent exercițiului financiar 2010
   (2012/620/UE)
   PARLAMENTUL EUROPEAN,

               —

               având în vedere conturile anuale ale Autorității Europene pentru Siguranța Alimentară pentru exercițiul financiar 2010,

               —

               având în vedere Raportul Curții de Conturi privind conturile anuale ale Autorității Europene pentru Siguranța Alimentară pentru exercițiul financiar 2010, însoțit de răspunsurile Autorității (1),

               —

               având în vedere Recomandarea Consiliului din 21 februarie 2012 (06083/2012 – C7-0051/2012),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CE) nr. 178/2002 al Parlamentului European și al Consiliului (3) de instituire a Autorității Europene pentru Siguranța Alimentară, în special articolul 44,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru mediu, sănătate publică și siguranță alimentară (A7-0106/2012),

               1.

               amână decizia de a acorda directorului executiv al Autorității Europene pentru Siguranța Alimentară descărcarea de gestiune pentru execuția bugetului Autorității aferent exercițiului financiar 2010;

               2.

               își prezintă observațiile în cadrul rezoluției de mai jos;

               3.

               încredințează Președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, directorului executiv al Autorității Europene pentru Siguranța Alimentară, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 366, 15.12.2011, p. 106.

      (2)  JO L 248, 16.9.2002, p. 1.

      (3)  JO L 31, 1.2.2002, p. 1.

      (4)  JO L 357, 31.12.2002, p. 72.
   ANEXĂ

      RECOMANDĂRILE FORMULATE DE PARLAMENTUL EUROPEAN ÎN ANII TRECUȚI

               Autoritatea Europeană pentru Siguranța Alimentară

               2006

               2007

               2008

               2009

               Rezultate

               Nicio evaluare a riscurilor și niciun indicator de performanță definit în mod adecvat, niciun sistem de documentare sau procedură de control intern care să reglementeze activitățile sale

               n.a.

               Solicită Autorității să stabilească obiectivele SMART și indicatorii RACER, precum și să realizeze diagrama Gantt → care să promoveze o abordare orientată spre rezultate

                           —

                           Recomandă Autorității să consolideze planificarea și monitorizarea proceselor bugetare legate de creditele diferențiate

                           —

                           Subliniază că este necesar ca Autoritatea să se asigure că oferă consultanță independentă și de înaltă calitate; recomandă luarea unor măsuri pentru a promova și monitoriza în continuare normele interne privind declarațiile de interese ale personalului Autorității și ale experților care lucrează pentru Autoritate

                           —

                           Solicită Curții de Conturi să realizeze audituri ale rezultatelor în cadrul Autorității

               Gestiunea bugetară și financiară/Achiziții

                           —

                           Principiul anualității nu a fost respectat cu strictețe: s-au realizat numeroase transferuri, concentrate mai ales la sfârșitul exercițiului (31 dintre cele 49 de transferuri)

                           —

                           Deficiențe în cadrul procedurilor de achiziții: criteriile de selecție nu au fost precizate; metoda de evaluare a prețurilor nu a fost definită până la inițierea procedurii de evaluare; descriere vagă a criteriilor calitative

                           —

                           Principiul anualității nu a fost respectat cu strictețe: au existat deficiențe în cadrul programării activităților prevăzute și al stabilirii bugetului corespunzător acestora

                           —

                           Deficiențe în cadrul gestiunii bugetare: în ceea ce privește contribuțiile acordate de Comisie Croației și Turciei (strategia de preaderare), acestea ar fi trebuit să fie înscrise în buget ca venituri alocate; totuși, au fost considerate ca făcând parte din subvenția comunitară curentă

                           —

                           Principiul anualității nu a fost respectat cu strictețe: au existat deficiențe care afectează programarea, controlul termenelor stabilite prin contracte și bugetul Autorității →

                                       1.

                                       invită Autoritatea să își îmbunătățească gestiunea bugetară pentru a reduce valoarea reportărilor sale: 23 % în 2008; 16 % în 2007; 20 % în 2006

                                       2.

                                       numeroase angajamente au trebuit să fie anulate (37 % din angajamentele pentru activitățile operaționale reportate din 2007 și 26 % din 2006)

                           —

                           Invită Comisia să examineze modalitățile prin care să asigure faptul că principiul gestiunii numerarului axate pe necesități este pus pe deplin în aplicare → rezerve de lichidități ridicate (19 990 492,26 EUR)

                           —

                           Solicită Autorității să consolideze procesele bugetare referitoare la creditele sale diferențiate, precum și planificarea și monitorizarea implementării multianuale a acestora

                           —

                           Îndeamnă Autoritatea să își îmbunătățească gestiunea bugetară pentru a reduce valoarea reportărilor; subliniază faptul că Curtea de Conturi a remarcat reportări de credite în exercițiul următor; această situație demonstrează existența unor deficiențe în procesul de gestionare a contractelor și în monitorizarea prezentării rapoartelor și a declarațiilor de cheltuieli în cadrul Autorității

                           —

                           Curtea de Conturi a atras atenția asupra faptului că o serie de angajamente pentru activitățile operaționale reportate din exercițiul anterior au trebuit anulate; îndeamnă Autoritatea să remedieze această situație și să notifice Curții de Conturi măsurile luate

                           —

                           Constată că Curtea de Conturi a raportat dificultăți legate de implementarea programului de activitate pentru 2009; solicită Autorității să ia toate măsurile necesare pentru remedierea acestor deficiențe

               Resurse umane

               Obiective nerealiste în materie de recrutare

                           —

                           Autoritatea a reușit să atingă obiectivele stabilite în materie de recrutare, 273 dintre cele 300 de posturi prevăzute în schema sa de personal fiind ocupate: auditul procedurilor de recrutare a dovedit că, în general, comitetul de selecție nu stabilise, înainte de termenul stabilit în anunțul de posturi vacante, nici ponderile ce urmau să fie aplicate criteriilor de selecție, nici notele minime pentru trecerea la etapa următoare a concursului

               n.a.

               n.a.

               Audit intern

               n.a.

               n.a.

               Au fost puse în aplicare 20 dintre cele 25 de recomandări emise de IAS și IAC (80 %)

                           —

                           Își exprimă îngrijorarea cu privire la faptul că din 48 de recomandări, una este considerată critică, 27 sunt considerate foarte importante și 20 importante, dar autorității care acordă descărcarea de gestiune nu i-au fost prezentate informații privind conținutul acestor recomandări; îl îndeamnă pe directorul executiv al Autorității să furnizeze aceste informații

                           —

                           Își reiterează cererea adresată Autorității de a lua măsuri adecvate în cazul unor conflicte de interese; invită Autoritatea să demareze o investigație asupra potențialelor conflicte de interese în ceea ce îi privește pe principalii săi oamenii de știință, pe membrii Consiliului de administrație și pe membrii grupurilor științifice, astfel încât să se poată detecta posibilele omisiuni din declarațiile de interese și să se poată lua măsuri în timp util

          ---documentbreak---

               17.10.2012

               RO

               Jurnalul Oficial al Uniunii Europene

               L 286/368

         REZOLUȚIA PARLAMENTULUI EUROPEAN
   din 10 mai 2012
   conținând observațiile care fac parte integrantă din decizia privind descărcarea de gestiune pentru execuția bugetului Autorității Europene pentru Siguranța Alimentară aferent exercițiului financiar 2010
   PARLAMENTUL EUROPEAN,

               —

               având în vedere conturile anuale ale Autorității Europene pentru Siguranța Alimentară pentru exercițiul financiar 2010,

               —

               având în vedere Raportul Curții de Conturi privind conturile anuale ale Autorității Europene pentru Siguranța Alimentară pentru exercițiul financiar 2010, însoțit de răspunsurile Autorității (1),

               —

               având în vedere Recomandarea Consiliului din 21 februarie 2012 (06083/2012 – C7-0051/2012),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CE) nr. 178/2002 al Parlamentului European și al Consiliului (3) de instituire a Autorității Europene pentru Siguranța Alimentară, în special articolul 44,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar și avizul Comisiei pentru mediu, sănătate publică și siguranță alimentară (A7-0106/2012),

               A.

               întrucât Curtea de Conturi a declarat că a obținut asigurări rezonabile cu privire la fiabilitatea conturilor anuale pentru exercițiul financiar 2010 și cu privire la legalitatea și regularitatea operațiunilor subiacente;

               B.

               întrucât, la 10 mai 2011, Parlamentul a acordat directorului executiv al Autorității Europene pentru Siguranța Alimentară descărcarea de gestiune pentru execuția bugetului Autorității aferent exercițiului financiar 2009 (5), iar în rezoluția sa care însoțea decizia de descărcare de gestiune, printre altele:

                           —

                           a solicitat Autorității să consolideze procesele bugetare referitoare la creditele sale diferențiate, precum și planificarea și monitorizarea implementării multianuale a acestora;

                           —

                           a îndemnat, în plus, Autoritatea să își îmbunătățească gestiunea bugetară pentru a reduce valoarea ridicată a reportărilor;

                           —

                           a invitat Autoritatea să demareze o anchetă asupra potențialelor conflicte de interese în rândul principalilor săi oameni de știință, al membrilor Consiliului de administrație și al membrilor grupurilor de lucru, astfel încât să se poată detecta posibilele omisiuni din declarațiile de interese și să se poată lua măsuri în timp util;

               C.

               întrucât bugetul general al Autorității pentru 2010 s-a ridicat la 74 700 000 EUR față de 71 400 000 EUR în 2009, ceea ce reprezintă o majorare cu 4,6 %; întrucât contribuția inițială a Uniunii la bugetul Autorității pentru exercițiul financiar 2010 s-a ridicat la 69 041 000 EUR, ceea ce reprezintă o majorare cu 4,36 % față de contribuția sa inițială din 2009 (6);

               D.

               întrucât atât volumul, cât și complexitatea muncii cunosc o tendință ascendentă, fiind adoptate peste 560 de rezultate științifice,

      Gestiunea bugetară și financiară

               1.

               reamintește că, în 2010, contribuția inițială a Uniunii la bugetul Autorității a fost de 69 041 000 EUR; constată însă că suma de 3 950 000 EUR, provenită din recuperarea excedentului, a fost adăugată la fondurile alocate inițial, contribuția totală a Uniunii ridicându-se astfel la 72 991 000 EUR pentru 2010;

               2.

               constată, pe baza raportului anual de activitate (RAA) al Autorității, că, în 2010, aceasta a înregistrat o rată de execuție a bugetului de 98,8 % pentru creditele de angajament și 83,5 % pentru creditele de plată; ia act de faptul că în cadrul titlului 1 (Personal) și al titlului 2 (Infrastructură) bugetul a fost pe deplin executat, în timp ce în cadrul titlului 3 (Operațiuni), rata de execuție a atins un procentaj de 96,5 %;

               3.

               remarcă totuși, pe baza RAA, că, în 2010, Autoritatea a avut o rată de execuție a bugetului de doar 83,5 % pentru creditele de plată, cu 11 % sub obiectivul stabilit de Autoritate; constată, pe baza observațiilor Autorității, că rata de execuție pentru creditele de plată este mai mică decât era de așteptat din următoarele motive de bază:

                           —

                           în noiembrie, au fost inițiate proiecte majore de prelucrare a datelor și de sprijin operațional în domeniul TI, declanșând, prin urmare, plăți în valoare de 4 300 000 EUR numai în 2011;

                           —

                           întârzierile în contractarea activităților de cooperare științifică și nivelurile mai scăzute de plată în cadrul programului existent în materie de granturi și achiziții au dus la o subutilizare a creditelor diferențiate aferente în valoare de 1 300 000 EUR;

                           —

                           au fost amânate plăți în valoare de 1 100 000 EUR pentru proiecte specifice în domeniul administrației și al comunicării pentru 2011;

               4.

               remarcă, pe baza informațiilor prezentate de Autoritate, că s-au transmis rapoarte lunare Consiliului de administrație cu privire la execuția bugetului, s-au semnalat abaterile de la obiectivele de execuție a bugetului în funcție de activitate sau în legătură cu programul de cooperare științifică și s-au luat măsuri corective;

               5.

               îndeamnă, cu toate acestea, Autoritatea să pună în aplicare măsuri suplimentare cu scopul de a permite o execuție satisfăcătoare a bugetului, atât pentru creditele de angajament, cât și pentru cele de plată, și să informeze autoritatea care acordă descărcarea de gestiune cu privire la progresele realizate;

               6.

               ia act, pe baza informațiilor furnizate de Autoritate, de faptul că trecerea la sistemul de contabilitate de angajamente (ABAC) a fost planificată pentru septembrie 2011, în conformitate cu planificarea Comisiei, și a fost pusă în aplicare în mod corespunzător;

               7.

               consideră că este inacceptabil ca, deși Consiliul de administrație al Autorității este alcătuit din numai 15 membri, fiecare reuniune să coste în medie 92 630 EUR, ceea ce reprezintă o sumă de 6 175 per membru; subliniază că această sumă este de aproape trei ori mai mare decât cea aferentă reuniunii aflate pe locul al doilea în topul celor mai scumpe reuniuni ale consiliilor de administrație ale agențiilor descentralizate; consideră că reuniunile Consiliului de administrație au costuri excesive și aceste costuri ar trebui reduse drastic; invită Autoritatea și Consiliul său de administrație să remedieze imediat situația și să informeze autoritatea care acordă descărcarea de gestiune în legătură cu măsurile întreprinse până la 30 iunie 2012;

      Reportările și procesul de gestionare a contractelor

               8.

               observă, pe baza informațiilor prezentate de Autoritate, că un procent de 6 % (270 000 000 EUR) din angajamentele pentru activități operaționale reportate din 2009 a trebuit să fie anulat; constată că acest fapt reprezintă o îmbunătățire față de exercițiul precedent, în care 19 % din angajamentele pentru activități operaționale au fost reportate din 2008, 37 % din angajamentele pentru activități operaționale au fost reportate din 2007 și 26 % din angajamentele pentru activități operaționale au fost reportate din 2006;

               9.

               îndeamnă, încă o dată, Autoritatea să își îmbunătățească gestiunea bugetară pentru a reduce această valoare ridicată a reportărilor; remarcă în special că această situație demonstrează deficiențe în procesul de gestionare a contractelor și în monitorizarea depunerii rapoartelor și a situațiilor de costuri în cadrul Autorității;

               10.

               solicită Autorității să dezvolte și să pună în aplicare un sistem comun de monitorizare pentru gestionarea tuturor contractelor sale; constată, în special, lipsa unei capacități centrale și coordonate la nivel de direcție, care să fie responsabilă pentru monitorizarea contractelor; subliniază că acest lucru implică un risc de utilizare ineficientă a resurselor și de monitorizare necoordonată a contractelor și, prin urmare, solicită Autorității să centralizeze aceste responsabilități la nivelul fiecărei direcții;

               11.

               îndeamnă, în plus, Autoritatea să îmbunătățească raportarea cu privire la executarea contractelor pentru a garanta supravegherea și gestionarea eficace a activităților sale operaționale;

      Achizițiile

               12.

               constată, pe baza RAA, că în 2010 Autoritatea a finalizat 24 de proceduri de achiziții în materie de comunicare și administrație în valoare de 48 800 000 EUR, precum și 75 de contracte de achiziții și 10 acorduri de grant în cadrul programului de cooperare științifică, în valoare de 5 700 000 EUR și, respectiv, 2 100 000 EUR;

               13.

               ia act de faptul că Autoritatea a dispus de un ghid practic al achizițiilor încă din 2008 pentru a oferi îndrumări practice personalului său în elaborarea și punerea în aplicare a procedurilor de achiziții, precum și a contractelor atribuite, și că acest manual este actualizat în mod regulat; constată, în plus, că ghidul este în curs de revizuire pentru a ține seama de normele adoptate recent de către Comisie cu privire la achizițiile publice și revizuirea Regulamentului financiar;

      Resursele umane

               14.

               constată, pe baza informațiilor furnizate de Autoritate, că 99 % din posturile planificate au fost fie ocupate, fie oferite până la sfârșitul exercițiului 2010;

               15.

               invită Autoritatea să remedieze deficiențele înregistrate în procedurile de recrutare, care periclitează transparența acestor proceduri; remarcă, în special, pe baza observațiilor Curții de Conturi, că Autoritatea nu a asigurat anonimatul testelor scrise și a stabilit punctajele necesare calificării pentru diversele etape ale procesului de selecție după începerea procesului de evaluare;

               16.

               își exprimă îngrijorarea că Autoritatea a amânat pentru mai mult de 12 luni transpunerea recomandării „foarte importante” formulate de Serviciul de Audit Intern (IAS), care invita Autoritatea să definească procesul de reînnoire a contractelor și să asigure transparența procesului decizional; invită, prin urmare, Autoritatea să explice autorității care acordă descărcarea de gestiune motivele amânării și să remedieze rapid această deficiență;

      Conflictul de interese și cazurile de pantouflage

               17.

               constată, în special, că în septembrie 2010 s-a raportat că președintele Consiliului de administrație avea legături directe cu industria alimentară și era membru al Consiliului de administrație al International Life Science Institute (ILSI) – Europa;

               18.

               consideră că, deși este legitim și necesar un dialog cu sectorul industrial în ceea ce privește metodologiile de evaluare a produselor, acest dialog nu ar trebui să submineze independența Autorității și nici integritatea procedurilor de evaluare a riscurilor; prin urmare, solicită Autorității să considere că actuala sau recenta participare a membrilor Consiliului său de administrație, a membrilor grupurilor de lucru sau grupurilor speciale sau a personalului său la activitățile ILSI, precum grupurile operative, comitetele științifice sau prezidările de conferințe, constituie cazuri de conflict de interese;

               19.

               îndeamnă Curtea de Conturi să își finalizeze și să își prezinte auditul privind cazurile de conflict de interese din cadrul Autorității;

               20.

               reamintește că actuala președintă a Consiliului de administrație nu și-a declarat în 2010 calitatea de membru în Consiliul de administrație al ILSI; ia act de faptul că ILSI este finanțat de întreprinderi din sectorul alimentar, farmaceutic și al produselor chimice;

               21.

               consideră, prin urmare, că ar trebui efectuată o analiză aprofundată de la caz la caz a acestor rapoarte și a conflictelor de interese posibile și reale pentru a evalua obiectivitatea și imparțialitatea Autorității la toate nivelurile, precum și activitatea pe care o desfășoară; solicită, în plus, Autorității să examineze îndeaproape declarațiile de interese depuse de către personalul său, experți și membrii Consiliului de administrație și să ia ulterior măsuri concrete pentru a pune capăt conflictele de interese și pentru a informa publicul larg; invită Autoritatea să informeze autoritatea care acordă descărcarea de gestiune în ceea ce privește procesul de examinare și măsurile concrete adoptate, prin intermediul unui raport detaliat, în scris, până la 30 iunie 2012;

               22.

               ia act de observația Curții de Conturi potrivit căreia procesul de examinare a declarațiilor de interese ale membrilor Consiliului de administrație nu este suficient de riguros și detaliat, punând astfel în pericol exhaustivitatea și transparența procedurii;

               23.

               consideră că evaluarea produselor nu ar trebui să se bazeze doar pe datele furnizate de sectorul industrial, ci ar trebui să se acorde atenția cuvenită literaturii științifice independente apărute în publicații specializate care fac obiectul unor evaluări inter pares; subliniază că ar trebui să se acorde o atenție deosebită influenței sectorul industrial asupra elaborării orientărilor și a metodologiilor de evaluare, care nu ar trebui să favorizeze studiile sponsorizate de industrie din motive speculative și care ar trebui să fie elaborate într-un mod deschis, transparent și echilibrat;

               24.

               reamintește Autorității că normele care reglementează declarațiile de interese ar trebui, de asemenea, să fie însoțite de un set de consecințe aplicabile în cazul nerespectării lor; mai mult, constată că Autoritatea ar trebui să acorde, în plus, atenție interesului public în procesul său decizional independent, luând în considerare toate datele și informațiile relevante;

               25.

               constată că, în martie 2010, o organizație neguvernamentală germană a sesizat Ombudsmanul European, printr-o plângere potrivit căreia Autoritatea nu a abordat în mod corespunzător un potențial conflict de interese privind mutarea în 2008 a șefului unității sale pentru organisme modificate genetic la o întreprindere din domeniul biotehnologiei, la mai puțin de 2 luni de la plecarea sa din cadrul Autorității, fără o perioadă de tranziție;

               26.

               subliniază că Ombudsmanul a conchis că Autoritatea nu a realizat o evaluare riguroasă a potențialului conflict de interese și a invitat Autoritatea să îmbunătățească modul de aplicare a normelor și procedurilor sale în viitoarele cazuri de pantouflage; subliniază, în plus, că Ombudsmanul a constatat, de asemenea, că negocierile purtate de un membru în exercițiu al personalului cu privire la un viitor loc de muncă ce ar putea reprezenta un caz de pantouflage ar constitui în sine un conflict de interese și a recomandat Autorității să își consolideze normele și procedurile în consecință; solicită Autorității să informeze autoritatea care acordă descărcarea de gestiune în privința măsurilor concrete adoptate și a termenelor acestora pentru a aborda în mod adecvat concluziile Ombudsmanului;

               27.

               îndeamnă, încă o dată, Autoritatea să ia măsurile corespunzătoare în cazurile de conflict de interese și de pantouflage, inclusiv atunci astfel de cazuri apar în cadrul Consiliului de administrație, și să informeze prompt atât autoritatea care acordă descărcarea de gestiune, cât și publicul în legătură cu măsurile luate;

               28.

               constată, pe baza RAA, că în 2010 Autoritatea a avut mai multe inițiative în domeniul prevenirii și gestionării conflictelor de interese:

                           —

                           comandarea unui raport independent pentru a evalua punerea în aplicare de către Autoritate a politicii sale privind declarațiile de interese din 2007;

                           —

                           comandarea unui raport independent pentru a compara sistemul de independență al Autorității cu cele ale organizațiilor similare naționale și internaționale;

                           —

                           încheierea unei examinări externe independente a evaluărilor sale privind declarațiile de interese;

               29.

               salută faptul că Autoritatea a adoptat o nouă definiție a conflictelor de interese, bazată pe definiția OCDE, dar avertizează că sunt necesare îmbunătățiri suplimentare în vederea consolidării politicii Autorității privind independența; subliniază mai ales faptul că criteriile care definesc un conflict de interese ar trebui să fie clarificate și extinse și să includă activități curente și recente;

               30.

               ia act, pe baza informațiilor furnizate de Autoritate, de analiza politicii Autorității privind declarațiile de interese, realizată în 2011, și de adoptarea de către Consiliul său de administrație a unei noi politici privind independența și procesul de luare a deciziilor științifice;

               31.

               constată că Autoritatea este interpelată adesea în privința unor presupuse cazuri de conflicte de interese în care ar fi implicați membri ai grupurilor de experți, mai ales în cazul grupurilor „Aditivi alimentari și surse nutritive adăugate în alimente” (ASN) și „Organisme modificate genetic” (OMG); subliniază că opt dintre grupurile speciale ale Autorității și comitetul său științific urmau să fie reînnoite în martie 2012, capacitatea Autorității de a implementa noua politică fiind în curs de examinare; invită, prin urmare, Autoritatea să informeze în scris, până la 30 iunie 2012, autoritatea care acordă descărcarea de gestiune în legătură cu etapele parcurse în vederea implementării noii politici privind independența și procesele de luare a deciziilor științifice și să se conformeze definiției OCDE a conflictului de interese atunci când își reînnoiește grupurile speciale și comitetul științific; invită totodată Autoritatea să informeze, până la 30 iunie 2012, autoritatea care acordă descărcarea de gestiune în legătură cu noua alcătuire a grupurilor speciale și a comitetului științific;

               32.

               ia act de revizuirea procedurilor Autorității din decembrie 2010, menită să asigure îndeplinirea obligațiilor ce decurg din articolul 16 alineatul (2) și din articolele 17 și 19 din Statutul funcționarilor Uniunii Europene și Regimul aplicabil altor agenți ai Uniunii Europene, prevăzute în Regulamentul (CEE, Euratom, CECO) nr. 259/68 (7); a fost informat că 20 de membri ai personalului au părăsit Autoritatea în 2010 și că toate aceste persoane au primit la plecare o scrisoare în care le erau reamintite obligațiile față de Autoritate; invită Autoritatea să îmbunătățească în continuare modul de aplicare a normelor și procedurilor pentru a evita cazurile de pantouflage subliniate recent de Ombudsmanul European; consideră că orice probleme legate de aplicarea dispozițiilor privind personalul și declarațiile de interese subminează credibilitatea Autorității;

               33.

               constată că Autoritatea a fost auditată de Curtea de Conturi în cadrul Raportului special privind gestionarea conflictelor de interese în agențiile Uniunii și ia act de afirmația Curții de Conturi potrivit căreia Raportul special menționat anterior urmează să fie publicat până la sfârșitul lunii iunie 2012;

               34.

               constată, pe baza raportului special, că Comisia are în vedere o modificare a finanțării viitoare a Autorității și a propus autorității care acordă descărcarea de gestiune și Consiliului să ia în considerare o structură de finanțare bazată parțial pe onorarii pentru Autoritate; constată că Comisia efectuează în prezent o evaluare de impact pe această temă; cu toate acestea, își exprimă îngrijorarea că noul sistem de finanțare propus de către Comisie ar putea afecta independența Autorității;

      Rezultate

               35.

               constată, pe baza RAA, că o analiză a eficienței sale, condusă de consultanți externi, a început în 2010, odată cu lansarea programului e3; constată că faza inițială a programului viza instituirea portofoliului, a structurii și a guvernanței acestuia pentru pregătirea reorganizării structurale ce urma să fie realizată în 2011; invită Autoritatea să informeze autoritatea care acordă descărcarea de gestiune cu privire la concluziile analizei și la măsurile adoptate și aplicate de Autoritate pentru a le transpune;

               36.

               salută planurile Autorității de a-și îmbunătăți planificarea pe termen mediu în scopul unei mai bune implicări a statelor membre în activitatea Autorității și al unei mai bune regrupări a resurselor sale în întreaga Europă; sprijină Autoritatea în ceea ce privește consolidarea cooperării sale cu statele membre în domeniul evaluării riscurilor;

               37.

               subliniază că este necesar ca Autoritatea să se asigure că oferă consultanță independentă și de înaltă calitate pentru a garanta respectarea standardelor de siguranță ale Uniunii, precum și excelența științifică și independența în toate aspectele cu impact direct sau indirect asupra siguranței alimentelor și furajelor și asupra protecției plantelor; recomandă, în special în scopul garantării transparenței, să se adopte măsuri suplimentare de promovare și monitorizare a normelor interne privind declarațiile de interese ale personalului Autorității și ale experților care lucrează pentru Autoritate;

               38.

               consideră că sarcinile principale ale Autorității sunt furnizarea de consultanță științifică independentă cu privire la chestiuni ce au un impact direct sau indirect asupra siguranței alimentare, desfășurarea evaluărilor de risc pentru a oferi instituțiilor Uniunii, statelor membre și organelor de elaborare a politicilor o bază științifică solidă pentru definirea măsurilor politice legislative sau de reglementare, precum și colectarea și analizarea datelor științifice;

      Auditul intern

               39.

               remarcă faptul că șase recomandări „foarte importante” ale IAS trebuie încă implementate, trei dintre ele înregistrând o întârziere de peste 12 luni; observă în special că aceste întârzieri privesc: gestionarea securității rețelelor informatice, procesul de reînnoire a contractelor și transparența procesului decizional, precum și politica de clasare și arhivare; în consecință, îndeamnă Autoritatea să remedieze rapid aceste deficiențe și să informeze autoritatea care acordă descărcarea de gestiune cu privire la rezultatele obținute;

               40.

               atrage atenția asupra recomandărilor sale formulate în rapoartele precedente referitoare la descărcarea de gestiune, prezentate în anexa la prezenta rezoluție;

               41.

               face trimitere, pentru alte observații cu caracter orizontal care însoțesc decizia privind descărcarea de gestiune, la Rezoluția sa din 10 mai 2012 (8) referitoare la performanțele, gestiunea financiară și controlul agențiilor.

      (1)  JO C 366, 15.12.2011, p. 106.

      (2)  JO L 248, 16.9.2002, p. 1.

      (3)  JO L 31, 1.2.2002, p. 1.

      (4)  JO L 357, 31.12.2002, p. 72.

      (5)  JO L 250, 27.9.2011, p. 162.

      (6)  JO L 64, 12.3.2010, p. 991.

      (7)  JO L 56, 4.3.1968, p. 1.

      (8)  Texte adoptate, P7_TA(2012) 164 (a se vedea pagina 388din prezentul Jurnal Oficial).


title: Decizia (PESC) 2017/666 a Consiliului din 6 aprilie 2017 de modificare a Deciziei (PESC) 2016/849 privind măsuri restrictive împotriva Republicii Populare Democrate Coreene

text:
               7.4.2017

               RO

               Jurnalul Oficial al Uniunii Europene

               L 94/42

         DECIZIA (PESC) 2017/666 A CONSILIULUI
   din 6 aprilie 2017
   de modificare a Deciziei (PESC) 2016/849 privind măsuri restrictive împotriva Republicii Populare Democrate Coreene
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 27 mai 2016, Consiliul a adoptat Decizia (PESC) 2016/849 privind măsuri restrictive împotriva Republicii Populare Democrate Coreene (1) („RPDC”), care, printre altele, a pus în aplicare Rezoluțiile nr. 1718 (2006), 1874 (2009), 2087 (2013), 2094 (2013) și 2270 (2016) ale Consiliului de Securitate al Organizației Națiunilor Unite.

               (2)

               La 30 noiembrie 2016, Consiliul de Securitate al ONU a adoptat Rezoluția 2321 (2016), prin care își exprimă profunda îngrijorare cu privire la testul nuclear efectuat de RPDC la 9 septembrie 2016 cu încălcarea rezoluțiilor relevante ale Consiliului de Securitate al ONU, condamnă în continuare activitățile în curs ale RPDC vizând armele nucleare și rachetele balistice, le declară ca fiind o încălcare gravă a rezoluțiilor relevante ale Consiliului de Securitate al ONU și stabilește că aceste activități reprezintă în continuare o amenințare clară la adresa păcii și securității internaționale în regiune și în afara ei.

               (3)

               La 12 decembrie 2016, Consiliul a adoptat concluzii în care condamnă cu fermitate testele nucleare și multiplele lansări de rachete balistice desfășurate de RPDC în 2016 și declară că acestea reprezintă o amenințare serioasă pentru pacea și securitatea internațională și subminează regimul internațional de neproliferare și dezarmare, care este ferm susținut de către Uniune de mai multe decenii.

               (4)

               Având în vedere acțiunile RPDC, considerate a fi o amenințare gravă la adresa păcii și securității internaționale în regiune și în afara acesteia, Consiliul a hotărât să impună măsuri restrictive suplimentare.

               (5)

               Consiliul a decis să extindă interdicția privind investițiile în RPDC și care implică RPDC la noi sectoare, și anume cele care au legătură cu armele convenționale, cu sectorul metalurgiei și al prelucrării metalelor și cu cel aerospațial.

               (6)

               Consiliul a convenit să interzică furnizarea anumitor servicii către persoane sau entități din RPDC. Această interdicție se referă la servicii informatice și servicii conexe acestora, la servicii conexe industriei miniere, la servicii conexe activităților de producție din industriile chimică, minieră și de rafinare, precum și la alte domenii în care investițiile din partea Uniunii sunt interzise.

               (7)

               Consiliul face apel încă o dată la RPDC să reinițieze un dialog credibil și autentic cu comunitatea internațională, în special în cadrul negocierilor celor șase părți, să pună capăt acțiunilor provocatoare și să renunțe la toate armele nucleare și la programele nucleare existente în mod integral, ireversibil și verificabil.

               (8)

               Este necesară continuarea acțiunilor Uniunii în vederea punerii în aplicare a anumitor măsuri prevăzute în prezenta decizie.

               (9)

               Prin urmare, Decizia (PESC) 2016/849 ar trebui modificată în consecință,

         ADOPTĂ PREZENTA DECIZIE:
   Articolul 1
   Decizia (PESC) 2016/849 se modifică după cum urmează:

               1.

               La articolul 11 alineatul (2), litera (a) se înlocuiește cu următorul text:

                           „(a)

                           achiziționarea sau extinderea unei participații la entități din RPDC, la entități ale RPDC sau la entități deținute de RPDC în afara RPDC, care sunt implicate fie în activități care implică programe sau activități ale RPDC din domeniul nuclear sau legate de rachete balistice sau de alte arme de distrugere în masă sau sectoare care au legătură cu armele convenționale, fie în activități din industria minieră, de rafinare, chimică, metalurgică și de prelucrare a metalelor, precum și aerospațială, inclusiv achiziționarea acestor entități în totalitate și achiziționarea unor acțiuni sau a altor titluri cu caracter participativ;”.

               2.

               La articolul 11 alineatul (2), litera (d) se înlocuiește cu următorul text:

                           „(d)

                           furnizarea de servicii de investiții care au legătură directă sau indirectă cu activitățile menționate la literele (a)-(c).”

               3.

               Se introduce următorul capitol:
               „CAPITOLUL Va

                  RESTRICȚII PRIVIND FURNIZAREA DE SERVICII

               Articolul 22a
               (1)   Se interzice furnizarea către RPDC, de către resortisanți ai statelor membre sau de pe teritoriile statelor membre, de servicii conexe industriei miniere și de servicii conexe activităților de producție din industriile chimică, minieră și de rafinare, indiferent dacă provin sau nu de pe teritoriile statelor membre.
               (2)   Prin derogare de la alineatul (1), autoritățile competente ale statelor membre pot autoriza furnizarea de servicii conexe industriei miniere și furnizarea de servicii conexe activităților de producție din industriile chimică, minieră și de rafinare, în măsura în care aceste servicii sunt destinate exclusiv utilizării în scopuri de dezvoltare care vizează nemijlocit nevoile populației civile sau promovarea denuclearizării.
               (3)   Uniunea ia măsurile necesare în vederea stabilirii serviciilor relevante care intră sub incidența alineatelor (1) și (2).
               Articolul 22b
               Interdicția de la articolul 22a nu aduce atingere executării, până la 9 iulie 2017, a contractelor încheiate înainte de 8 aprilie 2017 sau a contractelor accesorii necesare pentru executarea unor astfel de contracte.
               Articolul 22c
               (1)   Se interzice furnizarea către RPDC, de către resortisanți ai statelor membre sau de pe teritoriile statelor membre, de servicii informatice și de servicii conexe acestora, indiferent dacă serviciile respective provin sau nu de pe teritoriile statelor membre.
               (2)   Alineatul (1) nu se aplică în cazul serviciilor informatice și al serviciilor conexe acestora furnizate exclusiv în scopul utilizării de către o misiune diplomatică sau consulară sau de către o organizație internațională care se bucură de imunitate în conformitate cu dreptul internațional.
               (3)   Alineatul (1) nu se aplică în cazul serviciilor informatice și al serviciilor conexe acestora furnizate exclusiv în scopuri de dezvoltare care vizează nemijlocit nevoile populației civile sau promovarea denuclearizării de către organisme publice sau de către persoane, entități sau organisme juridice care beneficiază de fonduri publice din partea Uniunii sau a statelor membre.
               (4)   În cazurile în care alineatul (3) nu se aplică, statele membre pot acorda, prin derogare de la alineatul (1), o autorizație de furnizare de servicii informatice și de servicii conexe acestora destinate exclusiv unor scopuri de dezvoltare care vizează nemijlocit nevoile populației civile sau promovarea denuclearizării.
               (5)   Uniunea ia măsurile necesare în vederea stabilirii serviciilor relevante care intră sub incidența alineatului (1).
               Articolul 22d
               Interdicția de la articolul 22c nu aduce atingere executării, până la 9 iulie 2017, a contractelor încheiate înainte de 8 aprilie 2017 sau a contractelor accesorii necesare pentru executarea unor astfel de contracte.”

         Articolul 2
   Prezenta decizie intră în vigoare în ziua următoare datei publicării în Jurnalul Oficial al Uniunii Europene.

      Adoptată la Bruxelles, 6 aprilie 2017.

            Pentru Consiliu

            Președintele

         L. GRECH

      (1)  Decizia (PESC) 2016/849 a Consiliului din 27 mai 2016 privind măsuri restrictive împotriva Republicii Populare Democrate Coreene și de abrogare a Deciziei 2013/183/PESC (JO L 141, 28.5.2016, p. 79).


title: Decizia (PESC) 2015/1838 a Consiliului din 12 octombrie 2015 de modificare a Deciziei 2013/391/PESC în sprijinul punerii concrete în aplicare a Rezoluției 1540 (2004) a Consiliului de Securitate al Organizației Națiunilor Unite cu privire la neproliferarea armelor de distrugere în masă și a vectorilor acestora

text:
               13.10.2015

               RO

               Jurnalul Oficial al Uniunii Europene

               L 266/96

         DECIZIA (PESC) 2015/1838 A CONSILIULUI
   din 12 octombrie 2015
   de modificare a Deciziei 2013/391/PESC în sprijinul punerii concrete în aplicare a Rezoluției 1540 (2004) a Consiliului de Securitate al Organizației Națiunilor Unite cu privire la neproliferarea armelor de distrugere în masă și a vectorilor acestora
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28 alineatul (1) și articolul 31 alineatul (1),
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 22 iulie 2013, Consiliul a adoptat Decizia 2013/391/PESC (1).

               (2)

               Decizia 2013/391/PESC prevede, pentru proiectele la care se referă (denumite în continuare „proiectele”), o perioadă de punere în aplicare de 24 de luni de la data încheierii unui acord de finanțare între Comisie și Secretariatul ONU (Biroul pentru probleme de dezarmare).

               (3)

               La 4 iunie 2015, agenția de punere în aplicare, și anume Biroul ONU pentru probleme de dezarmare (UNODA), a solicitat Uniunii autorizarea prelungirii până la 25 aprilie 2016 a perioadei de punere în aplicare, pentru a face posibilă continuarea punerii în aplicare a proiectelor după data inițială de expirare.

               (4)

               În solicitarea sa din 4 iunie 2015, UNODA precizează că continuarea proiectelor ar putea fi efectuată fără implicații în ceea ce privește resursele.

               (5)

               Decizia 2013/391/PESC ar trebui, prin urmare, să fie prelungită pentru a permite punerea completă în aplicare a proiectelor,

         ADOPTĂ PREZENTA DECIZIE:
   Articolul 1
   Decizia 2013/391/PESC se modifică după cum urmează:

               1.

               La articolul 5, alineatul (2) se înlocuiește cu următorul text:
               „(2)   Prezenta decizie expiră la 25 aprilie 2016.”

               2.

               În anexă, punctul 6 se înlocuiește cu următorul text:
               „6.   DURATA
               Prezenta decizie expiră la 25 aprilie 2016.”

         Articolul 2
   Prezenta decizie intră în vigoare la data adoptării.

      Adoptată la Luxemburg, 12 octombrie 2015.

            Pentru Consiliu

            Președintele

         F. MOGHERINI

      (1)  Decizia 2013/391/PESC a Consiliului din 22 iulie 2013 în sprijinul punerii concrete în aplicare a Rezoluției 1540 (2004) a Consiliului de Securitate al Organizației Națiunilor Unite cu privire la neproliferarea armelor de distrugere în masă și a vectorilor acestora (JO L 198, 23.7.2013, p. 40).


title: Decizia (UE) 2016/1489 a Parlamentului European din 28 aprilie 2016 privind descărcarea de gestiune pentru execuția bugetului Oficiului Organismului Autorităților Europene de Reglementare în Domeniul Comunicațiilor Electronice aferent exercițiului financiar 2014

text:
               14.9.2016

               RO

               Jurnalul Oficial al Uniunii Europene

               L 246/173

         DECIZIA (UE) 2016/1489 A PARLAMENTULUI EUROPEAN
   din 28 aprilie 2016
   privind descărcarea de gestiune pentru execuția bugetului Oficiului Organismului Autorităților Europene de Reglementare în Domeniul Comunicațiilor Electronice aferent exercițiului financiar 2014
   PARLAMENTUL EUROPEAN,

               —

               având în vedere conturile anuale finale ale Oficiului Organismului Autorităților Europene de Reglementare în Domeniul Comunicațiilor Electronice pentru exercițiul financiar 2014,

               —

               având în vedere Raportul Curții de Conturi privind conturile anuale ale Oficiului Organismului Autorităților Europene de Reglementare în Domeniul Comunicațiilor Electronice pentru exercițiul financiar 2014, însoțit de răspunsul oficiului (1),

               —

               având în vedere declarația de asigurare (2) privind fiabilitatea conturilor și legalitatea și regularitatea operațiunilor subiacente întocmită de Curtea de Conturi pentru exercițiul 2014 în temeiul articolului 287 din Tratatul privind funcționarea Uniunii Europene,

               —

               având în vedere Recomandarea Consiliului din 12 februarie 2016 privind descărcarea de gestiune a comitetului de gestionare al Oficiului Organismului Autorităților Europene de Reglementare în Domeniul Comunicațiilor Electronice în ceea ce privește execuția bugetară pentru exercițiul financiar 2014 (05584/2016 – C8-0090/2016),

               —

               având în vedere articolul 319 din Tratatul privind funcționarea Uniunii Europene,

               —

               având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 (3) al Consiliului, în special articolul 208,

               —

               având în vedere Regulamentul (CE) nr. 1211/2009 al Parlamentului European și al Consiliului din 25 noiembrie 2009 de instituire a Organismului Autorităților Europene de Reglementare în Domeniul Comunicațiilor Electronice (OAREC) și a Oficiului (4), în special articolul 13,

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (5),

               —

               având în vedere Regulamentul delegat (UE) nr. 1271/2013 al Comisiei din 30 septembrie 2013 privind regulamentul financiar cadru pentru organismele menționate la articolul 208 din Regulamentul (UE, Euratom) nr. 966/2012 al Parlamentului European și al Consiliului (6), în special articolul 108,

               —

               având în vedere articolul 94 și anexa V la Regulamentul său de procedură,

               —

               având în vedere raportul Comisiei pentru control bugetar (A8-0093/2016),

               1.

               acordă comitetului de gestionare al Oficiului Organismului Autorităților Europene de Reglementare în Domeniul Comunicațiilor Electronice descărcarea de gestiune pentru execuția bugetului oficiului aferent exercițiului financiar 2014;

               2.

               își prezintă observațiile în cadrul rezoluției de mai jos;

               3.

               încredințează președintelui sarcina de a transmite prezenta decizie împreună cu rezoluția Parlamentului, ca parte integrantă a acesteia, comitetului de gestionare al Oficiului Organismului Autorităților Europene de Reglementare în Domeniul Comunicațiilor Electronice, Consiliului, Comisiei și Curții de Conturi și de a asigura publicarea acestora în Jurnalul Oficial al Uniunii Europene (seria L).

            Președintele

         Martin SCHULZ

            Secretarul general

         Klaus WELLE

      (1)  JO C 409, 9.12.2015, p. 27.

      (2)  A se vedea nota de subsol 1.

      (3)  JO L 298, 26.10.2012, p. 1.

      (4)  JO L 337, 18.12.2009, p. 1.

      (5)  JO L 357, 31.12.2002, p. 72.

      (6)  JO L 328, 7.12.2013, p. 42.


title: 2008/917/CE: Decizia Consiliului din 1 decembrie 2008 de numire a unui membru danez și a unui supleant danez în cadrul Comitetului Regiunilor

text:
               9.12.2008

               RO

               Jurnalul Oficial al Uniunii Europene

               L 330/18

      DECIZIA CONSILIULUI

   din 1 decembrie 2008
   de numire a unui membru danez și a unui supleant danez în cadrul Comitetului Regiunilor
   (2008/917/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 263,
   având în vedere propunerea Guvernului danez,
   întrucât:

               (1)

               La 24 ianuarie 2006, Consiliul a adoptat Decizia 2006/116/CE de numire a membrilor și a supleanților în cadrul Comitetului Regiunilor pentru perioada cuprinsă între 26 ianuarie 2006 și 25 ianuarie 2010 (1).

               (2)

               Un post de membru în cadrul Comitetului Regiunilor a devenit vacant ca urmare a demisiei domnului Bo ANDERSEN. Un post de supleant devine vacant ca urmare a numirii domnului Jens Arne HEDEGAARD JENSEN în calitate de membru în cadrul Comitetului Regiunilor,

         DECIDE:
   Articolul 1
   Se numesc în cadrul Comitetului Regiunilor pentru perioada rămasă a mandatului, respectiv până la 25 ianuarie 2010:

               (a)

               în calitate de membru:
               Domnull Jens Arne HEDEGAARD JENSEN, Viceborgmester, Brønderslev Kommune (schimbare de mandat);

               (b)

               în calitate de supleant:
               Domnul Bo ANDERSEN, Borgmester, Faaborg-Midtfyn Kommune (schimbare de mandat).

         Articolul 2
   Prezenta decizie produce efecte de la data adoptării.

      Adoptată la Bruxelles, 1 decembrie 2008.

            Pentru Consiliu

            Președintele

         H. NOVELLI

      (1)  JO L 56, 25.2.2006, p. 75.


title: Decizia (UE) 2017/1360 a Băncii Centrale Europene din 18 mai 2017 de modificare a Deciziei BCE/2014/40 privind punerea în aplicare a celui de al treilea program de achiziționare de obligațiuni garantate (BCE/2017/14)

text:
                  21.7.2017

                  RO

                  Jurnalul Oficial al Uniunii Europene

                  L 190/22

            DECIZIA (UE) 2017/1360 A BĂNCII CENTRALE EUROPENE
      din 18 mai 2017
      de modificare a Deciziei BCE/2014/40 privind punerea în aplicare a celui de al treilea program de achiziționare de obligațiuni garantate (BCE/2017/14)
      CONSILIUL GUVERNATORILOR BĂNCII CENTRALE EUROPENE,
      având în vedere Tratatul privind funcționarea Uniunii Europene, în special articolul 127 alineatul (2) prima liniuță,
      având în vedere Statutul Sistemului European al Băncilor Centrale și al Băncii Centrale Europene, în special articolul 12.1 al doilea paragraf, coroborat cu articolul 3.1 prima liniuță, și articolul 18.1,
      întrucât:

                  (1)

                  Decizia BCE/2014/40 (1) a instituit al treilea program de achiziționare de obligațiuni garantate (third covered bond purchase programme) (denumit în continuare „CBPP3”). CBPP3 face parte, împreună cu programul de achiziționare de titluri garantate cu active (asset-backed securities purchase programme), cu programul de achiziționare de active de către sectorul public de pe piețele secundare (secondary markets public sector asset purchase programme) și cu programul de achiziționare de obligațiuni emise de sectorul corporativ (corporate sector purchase programme), din programul extins de achiziționare de active (asset purchase programme – APP). APP este menit să contribuie la transmiterea politicii monetare, să faciliteze furnizarea de credite către economia zonei euro, să relaxeze condițiile de creditare ale gospodăriilor și ale firmelor și să contribuie la revenirea ratelor inflației la niveluri mai mici, dar apropiate, de 2 % pe termen mediu, în conformitate cu obiectivul principal al Băncii Centrale Europene (BCE) de menținere a stabilității prețurilor.

                  (2)

                  Realizarea unei politici monetare unice, inclusiv prin intermediul APP, implică definirea mijloacelor, instrumentelor și procedurilor utilizate de Eurosistem pentru punerea în aplicare a acestei politici în mod uniform în statele membre a căror monedă este euro.

                  (3)

                  Consiliul guvernatorilor a decis la 22 martie 2017 să detalieze normele aplicabile emitenților de obligațiuni garantate care sunt entități de lichidare, pentru a asigura tratamentul consecvent al acestora în politica monetară a Eurosistemului prin intermediul APP.

                  (4)

                  Prin urmare, Decizia BCE/2014/40 ar trebui modificată în mod corespunzător,

            ADOPTĂ PREZENTA DECIZIE:
      Articolul 1
      Modificare
      La articolul 2 din Decizia BCE/2014/40 se adaugă următorul punct 8:

                     „8.

                     Emitentul obligațiunilor garantate nu este o entitate publică sau privată care: (a) are ca obiectiv principal cesionarea treptată a activelor sale și încetarea activității; sau (b) este o entitate de gestionare a activelor sau de cesionare instituită pentru a sprijini restructurarea și/sau rezoluția sectorului financiar, inclusiv vehicule de gestionare a activelor care rezultă dintr-o măsură de rezoluție sub forma aplicării unui instrument de separare a activelor în conformitate cu articolul 26 din Regulamentul (UE) nr. 806/2014 al Parlamentului European și al Consiliului (*1) sau cu legislația națională de punere în aplicare a articolului 42 din Directiva 2014/59/UE a Parlamentului European și a Consiliului (*2).

      Articolul 2
      Intrare în vigoare
      Prezenta decizie intră în vigoare la 21 iulie 2017.

         Adoptată la Frankfurt pe Main, 18 mai 2017.

               Pentru Consiliul guvernatorilor BCE

               Președintele BCE

            Mario DRAGHI

         (1)  Decizia BCE/2014/40 din 15 octombrie 2014 privind punerea în aplicare a celui de al treilea program de achiziționare de obligațiuni garantate (JO L 335, 22.11.2014, p. 22).


title: Decizia Consiliului din 6 iulie 2006 privind semnarea, în numele Comunității Europene, a Acordului privind pescuitul în sudul Oceanului Indian

text:
Anunţ juridic important

|

32006D0496

Official Journal L 196 , 18/07/2006 P. 0014 - 0014 Official Journal L 076 , 16/03/2007 P. 0077 - 0077

		20060706Decizia Consiliuluidin 6 iulie 2006privind semnarea, în numele Comunității Europene, a Acordului privind pescuitul în sudul Oceanului Indian(2006/496/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 37, coroborat cu articolul 300 alineatul (2) primul paragraf prima teză din tratat,având în vedere propunerea Comisiei,întrucât:(1) Comunitatea are competența de a adopta măsuri pentru conservarea și gestionarea resurselor halieutice și de a încheia acorduri cu țări terțe și cu organizații internaționale.(2) Comunitatea este parte contractantă a Convenției Organizației Națiunilor Unite privind dreptul mării, care impune tuturor membrilor comunității internaționale să coopereze pentru conservarea și gestionarea resurselor biologice ale mării.(3) Comunitatea și statele membre au ratificat Acordul privind punerea în aplicare a dispozițiilor Convenției Organizației Națiunilor Unite privind dreptul mării din 10 decembrie 1982 privind conservarea și gestionarea populațiilor transzonale și a stocurilor de pești mari migratori.(4) A cincea conferință interguvernamentală a părților interesate de viitorul acord privind pescuitul în sudul Oceanului Indian a prezentat un proiect de acord.(5) Comunitatea pescuiește stocurile în zona respectivă și este în interesul Comunității să joace un rol eficient în punerea în aplicare a acordului. Prin urmare, este necesar să se semneze acordul,DECIDE:Articolul 1Semnarea Acordului privind pescuitul în sudul Oceanului Indian se aprobă în numele Comunității, sub rezerva deciziei Consiliului privind încheierea acestui acord.Textul acordului se anexează la prezenta decizie.Articolul 2Președintele Consiliului este autorizat să numească persoana (persoanele) împuternicită (împuternicite) să semneze acordul în numele Comunității, sub rezerva încheierii acestuia.Adoptată la Bruxelles, 6 iulie 2006.Pentru ConsiliuPreședinteleP. Lehtomäki--------------------------------------------------


title: Decizia Comitetului executiv din 20 decembrie 1995 privind schimbul rapid între statele Schengen de date statistice și specifice referitoare la eventuale disfuncționalități la frontierele externe [SCH/Com-ex (95)21]

text:
               19/Volumul 02

               RO

               Jurnalul Ofícial al Uniunii Europene

               26

         41995D0021

               L 239/176

               JURNALUL OFÍCIAL AL UNIUNII EUROPENE

      DECIZIA COMITETULUI EXECUTIV

   din 20 decembrie 1995
   privind schimbul rapid între statele Schengen de date statistice și specifice referitoare la eventuale disfuncționalități la frontierele externe
   [SCH/Com-ex (95)21]
   COMITETUL EXECUTIV,
   având în vedere articolul 132 din Convenția de punere în aplicare a Acordului Schengen,
   având în vedere articolele 7 și 131 din convenția menționată anterior,
   DECIDE:
   Statele Schengen fac schimb cât mai rapid cu putință de date statistice și specifice care semnalează orice posibile disfuncționalități la frontierele externe.
   Statele Schengen comunică Președinției, prin intermediul Secretariatului General, orice date specifice care se află în posesia lor.
   Subgrupul pentru frontiere examinează aceste date cu ocazia fiecărei întruniri și propune soluții concrete.

      Ostend, 20 decembrie 1995.

            Președintele

         J. VANDE LANOTTE

   SCH/I-Front (95)45 rev. 2 corr.
   NOTĂ CĂTRE GRUPUL CENTRAL
   Potrivit mandatului pe care comitetul executiv l-a acordat grupului central la 24 octombrie 1995, Subgrupul pentru frontiere a fost însărcinat cu examinarea problemelor întâmpinate în domeniul controalelor la frontierele externe.
   În acest sens, în vederea aplicării articolului 7 din Convenția Schengen și pentru a da un conținut concret dispozițiilor de la punctul 4.1 din Manualul comun, a fost elaborat un instrument statistic, bazat pe activitatea din cadrul CIREFI.
   Fiecare stat se obligă să transmită Secretariatului Schengen, în termen de 30 de zile de la culegere, informații statistice care să permită o mai bună monitorizare și cunoaștere a fenomenelor de migrație, sub forma tabelelor din anexă.
   Secretariatul Schengen este însărcinat să transmită fără întârziere aceste informații tuturor statelor Schengen.
   Secretariatul Schengen, în colaborare cu funcționari detașați FMAD, sintetizează informațiile. FMAD poate întreprinde, în numele președinției, analiza inițială a problemelor ce pot surveni în cursul examinării acestor informații. De asemenea, fiecare stat membru își rezervă dreptul de a ridica problemele pe care le consideră de interes.
   În paralel cu transmiterea informațiilor statistice, fiecare stat membru trebuie să comunice informații privind dificultățile curente pe care le întâmpină în cursul exercitării controalelor la frontierele externe; aceste informații pot fi analizate, totodată, în conformitate cu prevederile de la alineatul precedent.
   În acest sens, autoritățile naționale ale statelor Schengen, acționând prin departamentele responsabile cu exercitarea controalelor la frontierele externe și prin ofițeri de legătură – în măsura în care acordurile bilaterale privind detașarea funcționarilor prevăd această obligație – trebuie să culeagă toate informațiile cu privire la problemele specifice survenite la frontierele externe și care sugerează o disfuncționalitate la nivelul controlului de frontieră. Autoritățile naționale trebuie să strângă și să analizeze aceste informații și să informeze președinția prin intermediul secretariatului.
   Fiecare întrunire a subgrupului pentru frontiere trebuie să aloce un punct de pe ordinea sa de zi oricăror observații făcute în legătură cu aceste statistici și aceste probleme.


title: Decizia Comisiei din 31 mai 2006 de modificare a Deciziei 2005/436/CE cu privire la participarea financiară a Comunității la fondul fiduciar 911100MTF/INT/003/CEE (TFEU 970089129) [notificată cu numărul C(2006) 2076]

text:
Anunţ juridic important

|

32006D0447

Official Journal L 176 , 30/06/2006 P. 0105 - 0106 Official Journal L 118 , 08/05/2007 P. 0945 - 0946

		20060531Decizia Comisieidin 31 mai 2006de modificare a Deciziei 2005/436/CE cu privire la participarea financiară a Comunității la fondul fiduciar 911100MTF/INT/003/CEE (TFEU 970089129)[notificată cu numărul C(2006) 2076](2006/447/CE)COMISIA COMUNITĂȚILOR EUROPENE,având în vedere Tratatul de instituire a Comunității Europene,având în vedere Decizia 90/424/CEE a Consiliului din 26 iunie 1990 privind anumite cheltuieli în domeniul sanitar-veterinar [1], în special articolele 12 și 13,întrucât:(1) Prin Decizia 2005/436/CE a Comisiei din 13 iunie 2005 privind cooperarea Comunității cu Organizația pentru Alimentație și Agricultură în ceea ce privește în special activitățile Comisiei Europene în domeniul combaterii febrei aftoase [2], obligația financiară a Comunității față de fondul fiduciar 911100MTF/INT/003/CEE (TFEU970089129), denumit în continuare "fondul", a fost fixată la o sumă maximă de 4,5 milioane EUR pe o perioadă de patru ani.(2) În conformitate cu Decizia 2005/436/CE, Comisia Comunităților Europene și Organizația Națiunilor Unite pentru Alimentație și Agricultură au încheiat, la 1 septembrie 2005, un acord de aplicare privind utilizarea și funcționarea fondului menționat.(3) Ținând seama de apariția unor noi topotipuri și sușe ale virusului și de deteriorarea măsurilor de combatere pe plan regional, cărora li se adaugă apariția simultană a influenței aviare, Comunitatea, în strânsă cooperare cu Comisia Europeană pentru combaterea febrei aftoase (EUFMD) și cu ajutorul fondului, trebuie să se pregătească să ia măsuri pentru stoparea bolii, printre care organizarea unor campanii de vaccinare de urgență în țările vecine.(4) Este, prin urmare, necesar ca participarea Comunității la fond să crească cu 3,5 milioane EUR, ajungând astfel de la 4,5 milioane EUR la 8 milioane EUR pe o perioadă de patru ani.(5) Trebuie să se prevadă adoptarea unor modificări ale acordului de aplicare care vor fi necesare pentru a ține seama de această ajustare.(6) Prezenta decizie trebuie să aibă efect retroactiv de la 1 ianuarie 2005 pentru a permite Comunității să se conformeze obligațiilor sale timp de patru ani de la această dată.(7) Prin urmare, Decizia 2005/436/CE ar trebui modificată în consecință.(8) Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,DECIDE:Articol unicDecizia 2005/436/CE se modifică după cum urmează:1. La articolul 1, alineatul (2) se înlocuiește cu următorul text:"(2) De la 1 ianuarie 2005, participarea financiară a Comunității la fondul menționat la alineatul (1) este fixată la o sumă maximă de 8 milioane EUR pentru o perioadă de patru ani."2. La articolul 2 alineatul (1), se adaugă al doilea paragraf cu următorul text:"Orice modificare necesară a acordului de aplicare pentru a ține seama de ajustarea sumei fixate la articolul 1 alineatul (2) se adoptă în consens de către Comisia Comunităților Europene și Organizația Națiunilor Unite pentru Alimentație și Agricultură."Adoptată la Bruxelles, 31 mai 2006.Pentru ComisieMarkos KyprianouMembru al Comisiei[1] JO L 224, 18.8.1990, p. 19. Decizie, astfel cum a fost modificată ultima dată prin Decizia 2006/53/CE (JO L 29, 2.2.2006, p. 37).[2] JO L 151, 14.6.2005, p. 26.--------------------------------------------------


title: 2010/106/PESC: Decizia 2010/106/PESC a Consiliului din 22 februarie 2010 de prelungire a mandatului Reprezentantului Special al Uniunii Europene pentru criza din Georgia

text:
               23.2.2010

               RO

               Jurnalul Oficial al Uniunii Europene

               L 46/5

         DECIZIA 2010/106/PESC A CONSILIULUI
   din 22 februarie 2010
   de prelungire a mandatului Reprezentantului Special al Uniunii Europene pentru criza din Georgia
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28, articolul 31 alineatul (2) și articolul 33,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 25 septembrie 2008, Consiliul a adoptat Acțiunea comună 2008/760/PESC (1) de numire a domnului Pierre MOREL în calitate de Reprezentant Special al Uniunii Europene (RSUE) pentru criza din Georgia până la 28 februarie 2009.

               (2)

               La 16 februarie 2009, Consiliul a adoptat Acțiunea comună 2009/131/PESC (2) de prelungire a mandatului RSUE până la 31 august 2009. Această acțiune comună a fost modificată prin Acțiunea comună 2009/571/PESC (3) de prelungire a mandatului RSUE până la 28 februarie 2010.

               (3)

               Mandatul RSUE ar trebui să fie prelungit până la 31 august 2010. Cu toate acestea, mandatul RSUE se poate încheia mai devreme, în cazul în care Consiliul decide aceasta, pe baza unei recomandări din partea Înaltului Reprezentant al Uniunii pentru afaceri externe și politica de securitate (ÎR), ca urmare a intrării în vigoare a Deciziei de instituire a Serviciului european pentru acțiune externă.

               (4)

               RSUE își va executa mandatul în contextul unei situații care s-ar putea deteriora și ar putea aduce atingere obiectivelor politicii externe și de securitate comune prevăzute la articolul 21 din tratat,

         ADOPTĂ PREZENTA DECIZIE:
   Articolul 1
   Reprezentantul Special al Uniunii Europene
   Mandatul domnului Pierre MOREL în calitate de Reprezentant Special al Uniunii Europene (RSUE) pentru criza din Georgia se prelungește până la 31 august 2010. Mandatul RSUE se poate încheia mai devreme, în cazul în care Consiliul decide aceasta, pe baza unei recomandări din partea ÎR, ca urmare a intrării în vigoare a Deciziei de instituire a Serviciului european pentru acțiune externă.
   Articolul 2
   Obiective
   Mandatul RSUE pentru criza din Georgia se întemeiază pe obiectivele definite în concluziile Consiliului European, reunit în sesiune extraordinară la Bruxelles la 1 septembrie 2008, și în concluziile Consiliului privind Georgia, adoptate la 15 septembrie 2008.
   RSUE consolidează eficacitatea și vizibilitatea Uniunii Europene (UE) în cadrul participării acesteia la soluționarea conflictului din Georgia.
   Articolul 3
   Mandatul
   În vederea realizării obiectivelor politicii, mandatul RSUE cuprinde:

               (a)

               pe de o parte, contribuția la pregătirea dezbaterilor internaționale care urmează să se desfășoare în temeiul punctului 6 din acordul din 12 august 2008, care se vor referi în special la:

                           —

                           măsurile de securitate și stabilitate în regiune:

                           —

                           problema persoanelor refugiate și a celor strămutate, pe baza principiilor recunoscute la nivel internațional;

                           —

                           orice alt subiect care întrunește acordul comun al părților;

                     și, pe de altă parte, contribuția la definirea poziției Uniunii și reprezentarea acesteia, la nivelul corespunzător, în cadrul dezbaterilor menționate anterior;

               (b)

               facilitarea punerii în aplicare a acordului încheiat la 8 septembrie 2008 la Moscova și la Tbilisi, precum și a acordului din 12 august 2008, în strânsă coordonare cu Organizația Națiunilor Unite și cu Organizația pentru Securitate și Cooperare în Europa (OSCE);

         în cadrul activităților menționate mai sus, contribuția la punerea în aplicare a politicii Uniunii în domeniul drepturilor omului și a abordării Uniunii în acest domeniu, în special în ceea ce privește copiii și femeile.
   Articolul 4
   Executarea mandatului
   (1)   RSUE este responsabil de executarea mandatului, acționând sub autoritatea ÎR.
   (2)   Comitetul politic și de securitate (COPS) menține o legătură privilegiată cu RSUE și este principalul punct de contact al RSUE cu Consiliul. COPS furnizează RSUE orientări strategice și îndrumare politică în cadrul mandatului, fără a aduce atingere competențelor ÎR.
   Articolul 5
   Finanțarea
   (1)   Valoarea financiară de referință destinată să acopere cheltuielile aferente mandatului RSUE pentru perioada 1 martie 2010-31 august 2010 este de 502 000 EUR.
   (2)   Cheltuielile finanțate din suma prevăzută la alineatul (1) sunt eligibile începând cu 1 martie 2010. Cheltuielile sunt gestionate în conformitate cu procedurile și normele aplicabile bugetului general al Uniunii.
   (3)   Gestiunea cheltuielilor face obiectul unui contract între RSUE și Comisie. RSUE este răspunzător în fața Comisiei pentru toate cheltuielile.
   Articolul 6
   Constituirea și componența echipei
   (1)   În limitele mandatului său și ale mijloacelor financiare puse la dispoziție, RSUE răspunde de constituirea echipei sale. Echipa dispune de competențele necesare în chestiuni politice specifice, în funcție de necesitățile mandatului. RSUE informează în mod prompt Consiliul și Comisia cu privire la componența echipei sale.
   (2)   Statele membre și instituțiile Uniunii pot propune detașarea de personal care să lucreze cu RSUE. Salariul personalului detașat pe lângă RSUE de către un stat membru sau o instituție a Uniunii este acoperit de statul membru în cauză sau de instituția UE, după caz. Experții detașați de statele membre pe lângă Secretariatul General al Consiliului pot, de asemenea, să fie afectați RSUE. Personalul internațional contractat trebuie să aibă naționalitatea unui stat membru.
   (3)   Toți membrii personalului detașat rămân sub autoritatea administrativă a statului membru sau a instituției Uniunii care i-a detașat și își duc la îndeplinire sarcinile și acționează în interesul mandatului RSUE.
   Articolul 7
   Privilegiile și imunitățile RSUE și ale personalului acestuia
   Privilegiile, imunitățile și alte garanții necesare executării și bunei desfășurări a misiunii RSUE și a membrilor personalului acestuia se stabilesc de comun acord cu partea/părțile-gazdă, după caz. Statele membre și Comisia oferă tot sprijinul necesar în acest sens.
   Articolul 8
   Securitatea informațiilor clasificate ale UE
   RSUE și membrii echipei acestuia respectă principiile și standardele minime de securitate stabilite prin Decizia 2001/264/CE a Consiliului din 19 martie 2001 de adoptare a regulamentului de securitate al Consiliului (4), în special atunci când gestionează informații clasificate ale UE.
   Articolul 9
   Accesul la informații și asistență logistică
   (1)   Statele membre, Comisia și Secretariatul General al Consiliului se asigură că RSUE are acces la toate informațiile relevante.
   (2)   Delegația Uniunii și/sau statele membre, după caz, furnizează asistență logistică în regiune.
   Articolul 10
   Securitatea
   În conformitate cu politica Uniunii privind securitatea personalului cu atribuții operaționale desfășurat în afara Uniunii în temeiul titlului V din tratat, RSUE ia toate măsurile a căror aplicare este rezonabilă, conform mandatului său și în funcție de condițiile de securitate din regiunea geografică pentru care este responsabil, pentru a asigura securitatea întregului personal aflat sub directa sa autoritate, și anume:

               (a)

               elaborând, pe baza orientărilor Secretariatului General al Consiliului, un plan de securitate specific misiunii, care include măsuri de securitate fizice, organizaționale și procedurale specifice misiunii, realizând gestionarea deplasării personalului în condiții de siguranță către zona de misiune și în interiorul acesteia, precum și gestionarea incidentelor de securitate și prevăzând un plan de urgență și un plan de evacuare a misiunii;

               (b)

               asigurându-se că întregul personal desfășurat în afara Uniunii beneficiază de asigurările necesare pentru un grad înalt de risc, conform condițiilor existente în zona de misiune;

               (c)

               asigurându-se că toți membrii echipei sale care urmează să fie desfășurați în afara Uniunii, inclusiv personalul contractat la nivel local, au participat, înainte de sosirea în zona de misiune sau după aceasta, la cursuri adecvate de instruire în domeniul securității, pe baza clasificărilor de risc atribuite zonei de misiune de către Secretariatul General al Consiliului;

               (d)

               asigurând punerea în aplicare a tuturor recomandărilor formulate de comun acord ca urmare a evaluărilor periodice privind securitatea și furnizând ÎR, Consiliului și Comisiei rapoarte scrise cu privire la punerea în aplicare a acestora și la alte aspecte legate de securitate, în cadrul rapoartelor intermediare și al celor de executare a mandatului.

         Articolul 11
   Raportarea
   RSUE prezintă ÎR și COPS, periodic, rapoarte verbale și scrise. De asemenea, RSUE prezintă rapoarte grupurilor de lucru ale Consiliului, dacă este necesar. Rapoartele scrise periodice sunt difuzate prin rețeaua COREU. La recomandarea ÎR sau a COPS, RSUE poate prezenta rapoarte Consiliului Afaceri Externe (CAE).
   Articolul 12
   Coordonarea
   (1)   RSUE promovează coordonarea politică globală a Uniunii. RSUE contribuie la garantarea faptului că toate instrumentele Uniunii sunt angajate în mod coerent în vederea realizării obiectivelor politicii Uniunii. Activitățile RSUE se coordonează cu cele ale Președinției și ale Comisiei, precum și cu cele ale altor RSUE activi în regiune, în special cu cele ale RSUE pentru Caucazul de Sud, cu respectarea obiectivelor specifice ale mandatului acestuia din urmă. RSUE informează periodic misiunile statelor membre și delegațiile Uniunii.
   (2)   Pe teren, se menține o strânsă legătură cu șeful delegației Uniunii și cu șefii de misiune ai statelor membre. Aceștia depun toate eforturile pentru a-l susține pe RSUE în executarea mandatului său. RSUE stabilește, de asemenea, contacte cu alți actori internaționali și regionali de pe teren.
   Articolul 13
   Reexaminarea
   Punerea în aplicare a prezentei decizii și coerența acesteia cu alte contribuții ale Uniunii în regiune sunt reexaminate în mod periodic. RSUE prezintă ÎR, Consiliului și Comisiei un raport privind executarea mandatului, la încheierea acestuia.
   Articolul 14
   Intrarea în vigoare
   Prezenta decizie intră în vigoare la data adoptării.
   Se aplică de la 1 martie 2010.
   Articolul 15
   Publicarea
   Prezenta decizie se publică în Jurnalul Oficial al Uniunii Europene.

      Adoptată la Bruxelles, 22 februarie 2010.

            Pentru Consiliu

            Președintele

         C. ASHTON

      (1)  JO L 259, 27.9.2008, p. 16.

      (2)  JO L 46, 17.2.2009, p. 47.

      (3)  JO L 197, 29.7.2009, p. 109.

      (4)  JO L 101, 11.4.2001, p. 1.


title: Decizia Consiliului din 27 martie 2006 privind semnarea și aplicarea provizorie a Acordului între Comunitatea Europeană și Republica Moldova privind anumite aspecte ale serviciilor aeriene

text:
Anunţ juridic important

|

32006D0345

Jurnalul Oficial L 126 , 13/05/2006 p. 0023 - 0023 Jurnalul Oficial L 294 , 25/10/2006 p. 0072 - 0072

		20060327Decizia Consiliuluidin 27 martie 2006privind semnarea și aplicarea provizorie a Acordului între Comunitatea Europeană și Republica Moldova privind anumite aspecte ale serviciilor aeriene(2006/345/CE)CONSILIUL UNIUNII EUROPENE,având în vedere Tratatul de instituire a Comunității Europene, în special articolul 80 alineatul (2) coroborat cu articolul 300 alineatul (2) primul paragraf prima teză,având în vedere propunerea Comisiei,întrucât:(1) La 5 iunie 2003, Consiliul a autorizat Comisia să deschidă negocieri cu țări terțe cu privire la înlocuirea anumitor dispoziții din acordurile bilaterale existente cu un acord comunitar.(2) În numele Comunității, Comisia a negociat cu Republica Moldova un acord privind anumite aspecte ale serviciilor aeriene, denumit în continuare "acord", în conformitate cu mecanismele și directivele prevăzute în anexa la decizia Consiliului care autorizează Comisia să deschidă negocieri cu țări terțe privind înlocuirea anumitor dispoziții din acordurile bilaterale existente cu un acord comunitar.(3) Sub rezerva eventualei sale încheieri la o dată ulterioară, este necesar ca acordul să fie semnat și aplicat în mod provizoriu,DECIDE:Articolul 1Semnarea Acordului între Comunitatea Europeană și Republica Moldova privind anumite aspecte ale serviciilor aeriene se aprobă în numele Comunității Europene, sub rezerva deciziei Consiliului privind încheierea respectivului acord.Textul acordului se atașează la prezenta decizie.Articolul 2Președintele Consiliului este autorizat să numească persoana împuternicită (persoanele împuternicite) să semneze acordul în numele Comunității, sub rezerva încheierii acestuia.Articolul 3Până la intrarea sa în vigoare, acordul se aplică începând cu prima zi a primei luni următoare datei la care părțile s-au notificat reciproc cu privire la îndeplinirea procedurilor necesare în acest scop.Articolul 4Președintele Consiliului este autorizat să procedeze la notificarea prevăzută la articolul 8 alineatul (2) din acord.Adoptată la Bruxelles, 27 martie 2006.Pentru ConsiliuPreședinteleH. Gorbach--------------------------------------------------


title: Decizia Consiliului din 11 octombrie 2016 de adoptare a poziției Consiliului privind proiectul de buget rectificativ nr. 3 al Uniunii Europene pentru exercițiul financiar 2016

text:
               14.10.2016

               RO

               Jurnalul Oficial al Uniunii Europene

               C 378/1

         DECIZIA CONSILIULUI
   din 11 octombrie 2016
   de adoptare a poziției Consiliului privind proiectul de buget rectificativ nr. 3 al Uniunii Europene pentru exercițiul financiar 2016
   (2016/C 378/01)
   CONSILIUL UNIUNII EUROPENE,
   având în vedere Tratatul privind funcționarea Uniunii Europene, în special articolul 314, coroborat cu Tratatul de instituire a Comunității Europene a Energiei Atomice, în special articolul 106a,
   având în vedere Regulamentul (UE, Euratom) nr. 966/2012 al Parlamentului European și al Consiliului din 25 octombrie 2012 privind normele financiare aplicabile bugetului general al Uniunii și de abrogare a Regulamentului (CE, Euratom) nr. 1605/2002 (1) al Consiliului, în special articolul 41,
   întrucât:

               —

               Bugetul Uniunii pentru exercițiul financiar 2016 a fost adoptat definitiv la 25 noiembrie 2015 (2).

               —

               La 30 iunie 2016, Comisia a înaintat o propunere care conținea proiectul de buget rectificativ nr. 3 la bugetul general pentru exercițiul financiar 2016,

         ADOPTĂ PREZENTA DECIZIE:
   Articol unic
   Poziția Consiliului privind proiectul de buget rectificativ nr. 3 al Uniunii Europene pentru exercițiul financiar 2016 a fost adoptată la 11 octombrie 2016.
   Textul integral poate fi accesat pentru consultare sau descărcare pe site-ul web al Consiliului: http://www.consilium.europa.eu/

      Adoptată la Luxemburg, 11 octombrie 2016.

            Pentru Consiliu

            Președintele

         P. KAŽIMÍR

      (1)  JO L 298, 26.10.2012, p. 1.

      (2)  JO L 48, 24.2.2016, p. 1.


title: Decizia (PESC) 2016/36 a Consiliului din 14 ianuarie 2016 de modificare a Deciziei 2010/413/PESC privind adoptarea de măsuri restrictive împotriva Iranului

text:
               15.1.2016

               RO

               Jurnalul Oficial al Uniunii Europene

               L 10/17

         DECIZIA (PESC) 2016/36 A CONSILIULUI
   din 14 ianuarie 2016
   de modificare a Deciziei 2010/413/PESC privind adoptarea de măsuri restrictive împotriva Iranului
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 29,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 26 iulie 2010, Consiliul a adoptat Decizia 2010/413/PESC (1) privind adoptarea de măsuri restrictive împotriva Iranului.

               (2)

               Decizia 2010/413/PESC permite, printre altele, executarea obligațiilor care decurg din contracte încheiate înainte de 23 ianuarie 2012 sau din contracte adiționale necesare pentru executarea unor astfel de obligații în cazul în care furnizarea de țiței iranian sau de produse petroliere iraniene sau în care veniturile rezultate din furnizarea acestora servesc rambursării unor sume datorate în temeiul contractelor încheiate înainte de 23 ianuarie 2012 unor persoane sau entități de pe teritoriul statelor membre sau aflate sub jurisdicția acestora, în cazul în care contractele respective prevăd expres astfel de rambursări.

               (3)

               Decizia 2010/413/PESC prevede totodată faptul că măsurile de înghețare a activelor prevăzute în decizia respectivă nu se aplică actelor și tranzacțiilor desfășurate în ceea ce privește entitățile de pe lista din anexa II la decizia respectivă, în măsura în care acestea sunt necesare pentru executarea, până la 14 ianuarie 2016, a obligațiilor relevante.

               (4)

               Consiliul consideră că dispoziția respectivă ar trebui prelungită până la 28 ianuarie 2016.

               (5)

               Este necesară continuarea acțiunilor Uniunii în vederea punerii în aplicare a măsurilor prevăzute prin prezenta decizie.

               (6)

               Prin urmare, Decizia 2010/413/PESC ar trebui modificată în consecință,

         ADOPTĂ PREZENTA DECIZIE:
   Articolul 1
   Articolul 20 alineatul (14) din Decizia 2010/413/PESC se înlocuiește cu următorul text:

      „(14)   Alineatele (1) și (2) nu se aplică actelor și tranzacțiilor efectuate în ceea ce privește entitățile prevăzute în lista din anexa II, în măsura în care acestea sunt necesare pentru executarea, până la 28 ianuarie 2016, a obligațiilor menționate la articolul 3c alineatul (2), cu condiția ca respectivele acte și tranzacții să fi fost în prealabil autorizate pentru fiecare caz în parte de către statul membru relevant. Statul membru relevant informează celelalte state membre și Comisia cu privire la intenția sa de a acorda o autorizație.”

   Articolul 2
   Prezenta decizie intră în vigoare la data publicării în Jurnalul Oficial al Uniunii Europene.

      Adoptată la Bruxelles, 14 ianuarie 2016.

            Pentru Consiliu

            Președintele

         A.G. KOENDERS

      (1)  Decizia 2010/413/PESC a Consiliului din 26 iulie 2010 privind adoptarea de măsuri restrictive împotriva Iranului și de abrogare a Poziției comune 2007/140/PESC (JO L 195, 27.7.2010, p. 39).


title: 2011/611/UE: Decizia Parlamentului European din 10 mai 2011 privind închiderea conturilor Întreprinderii comune ARTEMIS pentru exercițiul financiar 2009

text:
               27.9.2011

               RO

               Jurnalul Oficial al Uniunii Europene

               L 250/245

         DECIZIA PARLAMENTULUI EUROPEAN
   din 10 mai 2011
   privind închiderea conturilor Întreprinderii comune ARTEMIS pentru exercițiul financiar 2009
   (2011/611/UE)
   PARLAMENTUL EUROPEAN,

               —

               având în vedere conturile anuale finale ale Întreprinderii comune ARTEMIS pentru exercițiul financiar 2009,

               —

               având în vedere Raportul Curții de Conturi privind conturile anuale ale Întreprinderii comune ARTEMIS pentru exercițiul financiar încheiat la 31 decembrie 2009, însoțit de răspunsurile Întreprinderii comune (1),

               —

               având în vedere Recomandarea Consiliului din 15 februarie 2011 (05894/2011 – C7-0051/2011),

               —

               având în vedere articolul 276 din Tratatul CE și articolul 319 din Tratatul privind funcționarea Uniunii Europene,

               —

               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene (2), în special articolul 185,

               —

               având în vedere Regulamentul (CE) nr. 74/2008 al Consiliului din 20 decembrie 2007 de înființare a „întreprinderii comune ARTEMIS” în scopul punerii în aplicare a unei inițiative tehnologice comune privind sistemele informatice integrate (3), în special articolul 11 alineatul (4),

               —

               având în vedere Regulamentul (CE, Euratom) nr. 2343/2002 al Comisiei din 19 noiembrie 2002 privind Regulamentul financiar cadru pentru organismele menționate la articolul 185 din Regulamentul (CE, Euratom) nr. 1605/2002 al Consiliului privind Regulamentul financiar aplicabil bugetului general al Comunităților Europene (4), în special articolul 94,

               —

               având în vedere articolul 77 și anexa VI la Regulamentul său de procedură,

               —

               având în vedere raportul Comisiei pentru control bugetar (A7-0126/2011),

               1.

               aprobă închiderea conturilor Întreprinderii comune ARTEMIS pentru exercițiul financiar 2009;

               2.

               încredințează Președintelui sarcina de a transmite prezenta decizie directorului executiv al Întreprinderii comune ARTEMIS, Consiliului, Comisiei și Curții de Conturi și de a asigura publicarea acesteia în Jurnalul Oficial al Uniunii Europene (seria L).

            Președintele

         Jerzy BUZEK

            Secretarul general

         Klaus WELLE

      (1)  JO C 342, 16.12.2010, p. 1.

      (2)  JO L 248, 16.9.2002, p. 1.

      (3)  JO L 30, 4.2.2008, p. 52.

      (4)  JO L 357, 31.12.2002, p. 72.